Man vas oor Zuma ‘sluipmoord’-beweringsPres. Jacob Zuma. Foto: Elmond Jiyane, GCIS Brig. Hangwani Mulaudzi, woordvoerder van die Valke, het gesê Ernest Nkosi (26) het glo e-pos-boodskappe aan die woordvoerders van die minister van polisie en die Gautengse provinsiale regering, die kommissaris van die misdaadintelligensie-eenheid en aan BMW Suid-Afrika gestuur waarin die beweerde plan om Zuma te vermoor uiteengesit word. Nkosi het beweer daar was ŉ voertuig waarvan die sitplek gif op sou hê wat glo die president sou vergiftig as hy daarop sit. Hy het ook beweer dat lede van die polisie se BBP-beskermingseenheid, lede van die Valke en sekere ministers en LP’s deel was van die komplot. “Asof dit nie genoeg is nie, het die man ook dreigende SMS’e aan belangrike persone gestuur, insluitende hooggeplaastes in verskeie staatsdepartemente en die hoof van verdedigingsintelligensie,” het Mulaudzi gesê. ŉ Ondersoek is van stapel gestuur en Nkosi is in ŉ biblioteek in Sharpeville in hegtenis geneem. Hy het Maandag in die Pretoria-landdroshof verskyn waar hy na die Weskoppies- psigiatriese hospitaal verwys is. Hy sal op 7 Maart weer in die hof verskyn.